**ZÁPIS č.6**

**Z RIADNEHO ZASADNUTIA SPRÁVNEJ RADY TASR**

**30. júna 2015 so začiatkom o 15.00 h**

**Prítomní členovia správnej rady:** Boris Chovanec ,Peter Alakša, Ján Sand, Richard Kvasňovský

**Ospravedlnený:** Vladimír Masár

**Hostia:** PhDr. Jaroslav Rezník, generálny riaditeľ TASR, Mgr.Tomáš Fiala, UKB

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol podpredseda rady Boris Chovanec. Konštatoval, že rada je uznášaniaschopná a navrhol program zasadnutia:

**Program:**

**1. Informácia o ukončení realizačnej fázy projektu Digitalizácia archívu TASR a**

**prezentácia stavu projektu k 30. júnu 2015**

**2. Rôzne**

**UZNESENIE č. 17/2015:**

Členovia rady schválili program zasadnutia:

Za : 4 Proti: 0 Zdržal sa: 0

**Uznesenie bolo prijaté.**

**1. Informácia o ukončení realizačnej fázy projektu Digitalizácia archívu TASR a**

**prezentácia stavu projektu k 30. júnu 2015**

Podpredseda Správnej rady TASR požiadal generálneho riaditeľa, aby informoval členov rady o stave digitalizácie archívu TASR.

Generálny riaditeľ PhDr. Rezník informoval, že cieľom projektu Digitalizácie archívu

TASR je zachovanie a sprístupnenie kultúrneho bohatstva archívu TASR a článkov dokumentujúcich dôležité udalosti z novodobej histórie SR. Projekt je spolufinancovaný Európskym fondom regionálneho rozvoja. Agentúra ho začala realizovať v decembri 2012 a ukončila k  30.6.2015, teda  dnešným dňom .Predmetom digitalizácie boli negatívy, archívne fotografie, diapozitívy, mikrofiše, popisy k fotografiám, agentúrne správy, novinové články a tematické databázy. Spolu bolo zdigitalizovaných 1 536 200 objektov. Generálny riaditeľ informoval o celkových výdavkoch projektu a celom priebehu digitalizácie. Zdôraznil, že TASR sprístupní verejnosti 90 % digitálnych objektov na vedecké a študijné účely.Konštatoval, že v rámci celého procesu TASR zvládla verejné obstarávania, zložitý proces digitalizácie veľkého množstva objektov, ich popis a migráciu dát, zverejnenie a splnila všetky merateľné ukazovatele. Do procesu boli zapojení predovšetkým interní zamestnanci. V súčasnosti pokračuje proces postprocesingu dát a ďalší rozvoj a skvalitňovanie zverejnených obsahov. Oboznámil členov rady s prezentačnou vrstvou ,ktorá je prístupná cez: vtedy.tasr.sk .

V ďalšej časti prezentácie projektu Digitalizácia archívu TASR Mgr. Tomáš Fiala detailne prezentoval ukážky digitalizovaného archívu.

Podpredseda Správnej rady TASR B. Chovanec poďakoval generálnemu riaditeľovi a otvoril rozpravu. Keďže členovia rady nemali doplňujúce návrhy ani pripomienky k tomuto bodu programu predniesol podpredseda Správnej rady TASR návrh na uznesenie.

**UZNESENIE č. 18/2015**

Správna rada TASR **berie na vedomie** materiál - **Informácia o ukončení realizačnej fázy projektu Digitalizácia archívu TASR a prezentácia stavu projektu k 30. júnu 2015**

Za : 4 Proti: 0 Zdržal sa: 0

**Uznesenie bolo prijaté.**

**2. Rôzne**

Generálny riaditeľ informoval členov rady o blogu TIS zverejnenom na webstránke sme.sk.

Konštatoval, že predmetný článok je účelový, absolútne zavádzajúci, za hranicami akéjkoľvek korektnosti a odmietol ho v celom rozsahu. Radu  oboznámil s vydaným stanoviskom k tomuto článku. Zároveň navrhol, že do najbližšieho rokovania rady preloží faktami podloženú analýzu o zastúpení mimoparlamentných strán v spravodajstve TASR , ktorá dokáže, že v článku autora Gabriela Šipoša sú účelové konštrukty zamerané tak , aby poškodili dobré meno a dôveryhodnosť TASR .

Členovia správnej rady sa dohodli na termíne ďalšieho zasadnutia 30.7.2015 (štvrtok) o 15,00 h.

Bratislava 30. 6. 2015

Zapísal: B.Chovanec v. r.

Predseda správnej rady TASR